RAPPORT FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

om gennemførelsen, resultaterne og den samlede evaluering af det europæiske år for frivilligt arbejde 2011

1. Baggrund:

1.1. Indledning

I overensstemmelse med beslutningen om det europæiske år for frivilligt arbejde 2011[1] giver denne rapport et overblik over gennemførelsen, resultaterne og den samlede evaluering af det europæiske år, som bygger på konklusionerne af den eksterne evaluering af det europæiske år[2].

I 2006 konsulterede Kommissionen desuden Det Europæiske Økonomiske og Sociale Udvalg om den fremtidige udvikling inden for frivilligt arbejde på europæisk plan. En af de vigtigste anbefalinger i Det Europæiske Økonomiske og Sociale Udvalgs sonderende udtalelse om de frivillige aktiviteters rolle i det europæiske samfund og deres virkninger fra 2006 var "at udråbe et europæisk år for de frivillige og hurtigst muligt at offentliggøre en hvidbog om frivillige aktiviteter og aktivt medborgerskab i Europa"[3].

Der blev skabt en alliance af ngo'er, der støttede idéen om et europæisk år for frivilligt arbejde, og civilsamfundets organisationer søsatte en oplysningskampagne om, at 2011 var udpeget til det europæiske år for frivilligt arbejde. I 2008 vedtog Parlamentet en erklæring[4], hvori det støttede opfordringen til europæisk år 2011 for frivilligt arbejde, og skabte derved gennemslagskraft og store forventninger.

I 2009 støttede Europa-Parlamentet og Rådet Kommissionens forslag om at udpege 2011 til det europæiske år for frivilligt arbejde til fremme af aktivt medborgerskab (herefter EYV 2011).

Ti år efter FN's internationale volontørår 2001 kom EYV 2011 på det rette tidspunkt og levede op til civilsamfundets forventninger. Det mobiliserede en lang række aktører inden for frivilligt arbejde i medlemsstaterne om frivilligt arbejde som et udtryk for deltagelse i samfundslivet. Det europæiske år beviste, at europæerne bakker op om værdier som solidaritet, retfærdighed og integration, og viste, at de europæiske institutioner har stor betydning i arbejdet med at fremme frivilligt arbejde.

1.2. EYV 2011 og dets mål

Målet med EYV 2011 var at støtte medlemsstaternes, de regionale og lokale myndigheders indsats for at skabe bedre vilkår og gøre frivillige aktiviteter mere synlige i EU, samtidig med at nærhedsprincippet blev overholdt. Der var fire mål:

· Skabe et volontørfremmende klima i EU med henblik på at inddrage frivilligt arbejde som en uadskillelig del af indsatsen for at tilskynde borgerne til at tage aktivt del i samfundslivet

· Give tilrettelæggere af frivilligt arbejde mulighed for at forbedre kvaliteten af det frivillige arbejde

· Anerkende frivilligt arbejde

· Styrke bevidstheden om værdien og betydningen af frivilligt arbejde.

2. Hvad har det europæiske år opnået?

2.1. Baggrund

EYV 2011 fandt sted i en periode med global økonomisk krise. Det var på denne baggrund, at borgerne anerkendte betydningen af lokaltbaseret solidaritet på grundlag af individuelle frivilliges indsats, og derved blev borgerne mere modtagelige for idéerne og værdierne af frivilligt arbejde og dets betydning for at skabe en større aktiv deltagelse i samfundslivet.

På denne baggrund beviste EYV 2011, at der var behov for en yderligere udvikling af frivillige aktiviteter af høj kvalitet inden for de rette rammer. Frivilligt arbejde blev anerkendt som et udtryk for solidaritet mellem borgerne, som bidrager til trivsel i samfundet og fungerer som modvægt mod social udstødelse, fattigdom, intolerance, racisme, fremmedhad og uretfærdighed. I den forbindelse skabte EYV 2011 en naturlig forbindelse til det foregående europæiske år 2010 for bekæmpelse af fattigdom og social udstødelse.

2.2. Et stærkt politisk engagement

EYV 2011 fungerede som en drivkraft for politiske ændringer på europæisk niveau og i medlemsstaterne. Der blev nemlig vedtaget en række vigtige politiske dokumenter i løbet af 2011:

Kommissionen vedtog en meddelelse med titlen "Meddelelse om EU-politikker og frivilligt arbejde: Anerkendelse og fremme af frivillige aktiviteter på tværs af grænserne i EU"[5].

Rådet vedtog under det polske formandskab konklusioner om frivilligt arbejdes rolle i social- og arbejdsmarkedspolitikken[6] og om den rolle, som frivilligt arbejde inden for sport kan spille med hensyn til at fremme aktivt medborgerskab[7].

I marts 2012 vedtog Det Europæiske Økonomiske og Sociale Udvalg sin udtalelse om Kommissionens meddelelse fra september 2011[8].

I juni 2012 vedtog Europa-Parlamentet en betænkning om anerkendelse og fremme af frivillige aktiviteter på tværs af grænserne i EU[9].

På europæisk niveau vil en række nye foranstaltninger fremme frivilligt arbejde generelt og mere specifikt frivilligt arbejde på tværs af grænserne:

Det europæiske år for aktiv aldring og solidaritet mellem generationerne i 2012 viderefører temaet om frivilligt arbejde ved at fremme frivilligt arbejde for seniorer. En af de vigtigste foranstaltninger, European Seniorforce Day, opfordrede de lokale myndigheder og frivillige organisationer til at finde nye måder til at inddrage ældre i frivillige aktiviteter.

Borgernes Europaår 2013 vil bygge videre på erfaringerne fra EYV 2011.

Som led i Europa 2020-strategien og flagskibsinitiativerne "Unge på vej" og "En dagsorden for nye kvalifikationer og job" har Kommissionen fremsat et forslag til Rådets henstilling om validering af ikke-formel og uformel læring[10] med henblik på at fremme færdigheder og kompetencer erhvervet uden for skolesystemet gennem aktiviteter som frivilligt arbejde.

Rent praktisk vil det europæiske kvalifikationspas, dvs. en ny elektronisk mappe, der giver borgerne mulighed for at præsentere deres færdigheder og kvalifikationer, som de har erhvervet i formel og/eller ikke-formel læring, også indeholde kvalifikationer opnået som led i frivilligt arbejde.

EU's støtteprogrammer på forskellige politikområder som f.eks. den europæiske volontørtjeneste (EVS) under programmet "Aktive unge"[11], programmet "Europa for borgerne"[12] og Grundtvigprogrammet[13] samt det kommende program for almen uddannelse, erhvervsuddannelse, ungdom og idræt (Kommissionens forslag om "Erasmus for Alle")[14] vil fortsat være rettet mod frivillige.

I 2014 oprettes et frivilligt europæisk korps for humanitær bistand (EU Aid Volunteers), som er omtalt i artikel 214, stk. 5, i TEUF, efter tre års forberedende foranstaltninger[15].

Desuden er en række initiativer undervejs for at inddrage frivilligt arbejde i EU's politikker, f.eks. den nye EU-strategi 2011-2014 for virksomhedernes sociale ansvar[16].

Samtidig erkendtes det med EYV 2011, at der er behov for et stærkere engagement i medlemsstaterne. Det er nemlig i medlemsstaterne, at de resterende hindringer for frivilligt arbejde kan fjernes. EYV 2011 viste, at frivilligt arbejde overvejende er et lokalt fænomen: De fleste frivillige deltager i frivillige aktiviteter på lokalt eller regionalt niveau. En af konklusionerne efter EYV 2011 er dog, at medlemsstaterne kan bidrage til at videreudvikle frivilligt arbejde ved at inddrage frivilligt arbejde på tværs af grænserne i de nationale ordninger.

De nationale koordineringsorganer indgik som led i EYV 2011 i et stærkt netværk og vedtog som et resultat heraf Warszawa-deklarationen om bæredygtighed i tiltag til frivillige aktiviteter og aktivt medborgerskab (Warsaw Declaration for Sustainability of Action on Voluntary Activities and Active Citizenship) på afslutningskonferencen for det europæiske år i december 2011.

2.3. Der skal skabes et volontørfremmende klima i EU

Målet om at skabe et volontørfremmende klima var et særdeles ambitiøst mål for EYV 2011. Medlemsstaterne var enige om, at det var vigtigt at skabe et volontørfremmende klima, men der var forskellige holdninger til, hvorvidt lovgivning var den rigtige løsning til at skabe et bedre klima. 12 medlemsstater havde allerede særlige lovrammer for den frivillige sektor, da det europæiske år indledtes (BE, CY, CZ, HU, IT, LV, LU, MT, PL, PT, RO, ES), mens den frivillige sektor i 12 andre medlemsstater var omfattet af gældende generelle love (AT, DK, EE, FI, FR, DE, GR, IE, LT, NL, SE, UK)[17]. Der blev for første gang vedtaget en særlig lovgivning i Slovakiet, Slovenien og Litauen i 2011. I Bulgarien blev der udformet en lov om frivilligt arbejde i 2011, som blev vedtaget i 2012. Polen vedtog en ny strategi for frivilligt arbejde, Østrig ændrede sin lovgivning om frivilligt arbejde og Portugal udarbejdede en ny lov, som skulle vedtages i 2012. Det Europæiske Ungdomsforum fremsatte et forslag til et europæisk charter for frivilligt arbejde, som skulle bygge på en rettighedsbaseret tilgang. Forslaget blev drøftet i 2011.

Hvad angår deltagelse af frivillige fra lande uden for EU, offentliggjorde Kommissionen i 2011 sin første rapport om anvendelsen af Rådets direktiv 2004/114/EF om betingelserne for tredjelandsstatsborgeres indrejse og ophold med henblik på studier, elevudveksling, ulønnet erhvervsuddannelse eller volontørtjeneste[18].

Det europæiske år bidrog i høj grad til at opfordre medlemsstaterne til at anvende den håndbog om måling af frivilligt arbejde, som officielt blev vedtaget af Den Internationale Arbejdsorganisation (ILO) i løbet af det europæiske år.

Hensigten med ILO's håndbog om måling af frivilligt arbejde fra marts 2011 er at vejlede landene i, hvordan man genererer systematiske og internationalt sammenlignelige data om frivilligt arbejde gennem regelmæssige supplementer til arbejdsstyrkeundersøgelser. Målet er at forbedre kendskabet til frivilligt arbejde og beregne dets økonomiske værdi.

Polen og Ungarn indførte som de første europæiske lande ILO's håndbog i 2011. Italien vedtager den i 2012, og Slovakiet har anvendt håndbogens metode til den nationale forskning. Frankrig, Letland, Tjekkiet, Portugal, Spanien og Montenegro, som er kandidatland til EU-medlemskab, har vist interesse i at følge trop.

2.4. Styrkelse af frivillige organisationer

EYV 2011 udgjorde et markant incitament til at styrke de frivillige organisationer og styrke partnerskaber mellem dem. EYV 2011 Alliance spillede især en stor rolle i arbejdet med at fremme netværkssamarbejde og samarbejde mellem aktørerne i det europæiske år og havde held til at bringe civilsamfundets meninger til torvs. En paraplygruppe koordinerede aktiviteterne med civilsamfundet og de politiske input, hvilket viste sig at være en effektiv måde at samarbejde med civilsamfundet på og dermed nå ud til hundrede tusindvis af frivillige og potentielle frivillige.

På mellemlang og lang sigt kan arbejdet i EYV 2011 Alliance's arbejdsgrupper, som førte til civilsamfundets udformning af en politisk dagsorden for frivilligt arbejde i Europa (P.A.V.E), forventes at få gennemslagskraft og skabe bedre kvalitet i ledelsen af frivillige aktiviteter.

EYV 2011 Alliance blev skabt i 2007 som en åben, uformel gruppe af europæiske netværk af frivillige organisationer, som samarbejdede om at fremme og gennemføre EYV 2011. Netværk voksede fra 24 netværk i juli 2010 til 39 netværk i december 2011[19] og repræsenterede ca. 2 000 direkte medlemmer og partnerorganisationer i og uden for EU.

EYV 2011 Alliances mål omfattede udviklingen af en politisk dagsorden for frivilligt arbejde i Europa (P.A.V.E.), som officielt blev forelagt Europa-Kommissionen på afslutningskonferencen for EYV 2011 i december 2011. Det forberedende arbejde fandt hovedsagelig sted i seks arbejdsgrupper, der mødtes fem gange i 2011. P.A.V.E. indeholder politiske anbefalinger fra aktørerne i de frivillige organisationer til mere effektive politiske rammer i EU til at støtte og fremme frivilliges arbejde.

2.5. Anerkendelse af frivilligt arbejde

Anerkendelse af frivilligt arbejde blev opfattet som et vigtigt mål for EYV 2011. Dette afspejledes i en lang række pristildelinger og ceremonier i hele EU, hvor de frivillige fik anerkendelse og blev takket for deres arbejde. Eksempelvis arrangerede man i Nederlandene en "Week of Applause" ("takkeuge"), og Rumænien, Ungarn, Irland og Slovenien afholdt nationale prisceremonier for at give de frivillige anerkendelse.

Det europæiske års første tematiske konference i 2011 vedrørte anerkendelse og eksisterende mekanismer til fremme af validering af færdigheder og kompetencer, der kan erhverves som led i frivillige aktiviteter. Den europæiske referenceramme for kvalifikationer, Europass og ungdomspasset er nyttige redskaber på europæisk niveau i denne forbindelse.

2.6. Oplysning om værdien af frivilligt arbejde

Oplysning om værdien af frivilligt arbejde blev anerkendt som et vigtigt mål for EYV 2011, både på europæisk niveau og i medlemsstaterne. EU-oplysningskampagnen og de nationale kampagner bidrog til at opfylde målsætningen. I mange medlemsstater virkede EU-kampagnen som et supplement til de eksisterende oplysningsaktiviteter, idet den omfattede supplerende oplysninger.

Derudover blev EYV 2011 ofte omtalt i både den trykte og den elektroniske presse.

3. Det europæiske år 2011: Gennemførelse og hovedaktiviteter

I 2011 var det et samlet budget på 7,700 mio. EUR til støtte for aktiviteter på EU-niveau og i de 27 EU-lande.

I 2010 var der et særligt budget på 2,994 mio. EUR til forberedende aktioner til udformning af en oplysnings- og kommunikationskampagne for EYV 2011 og til at oprette den koordinationsstruktur, der skal samle de vigtigste aktører på EU-niveau.

3.1. Gennemførelse af EYV 2011 i medlemsstaterne

For at tilrettelægge deltagelsen i det europæiske år udnævnte hver medlemsstat et nationalt koordineringsorgan, hvis omfang var udtryk for de forskellige traditioner for frivilligt arbejde i medlemsstaterne.

De nationale koordineringsorganer fik tildelt i alt 3,549 mio. EUR til at koordinere de nationale aktiviteter under EYV 2011 i henhold til de nationale arbejdsprogrammer, som blev udarbejdet af koordineringsorganerne og godkendt af Europa-Kommissionen. Det beløb, som de enkelte lande modtog i støtte, skulle opfølges af mindst 20 % samfinansiering; nogle lande gav mere end det fastsatte minimum.

Medlemsstaterne gennemførte mange aktiviteter på nationalt, regionalt og lokalt niveau. Aktiviteterne omfattede:

· oplysningsaktiviteter (kommunikationskampagner, højtprofilerede arrangementer, konkurrencer og pristildelinger, websteder, brochurer, reklamemateriale, presseomtale, socialt netværksarbejde mv.)

· debatter (konferencer, seminarer, møder mv.)

· ekspertise-relaterede aktiviteter (forskning, undersøgelser, publikationer osv.).

De nationale kommunikationskampagner havde en god effekt, idet de var skræddersyede til de nationale forhold. Samarbejdet med Kommissionens repræsentationskontorer i medlemsstaterne og med Europe Direct-netværket bidrog til at nå ud til et større publikum. EYV 2011 var et supplement til eksisterende nationale programmer og aktiviteter inden for frivilligt arbejde, idet det ydede støtte og bidrog til at give en europæisk dimension.

Der er indsamlet mange eksempler på god praksis og nyskabende tiltag på nationalt og lokalt niveau (se bilag 1 for eksempler på god praksis i medlemsstaterne).

3.2. Europæiske flagskibsprojekter

I oktober 2010 blev der lanceret en indkaldelse af forslag til flagskibsprojekter, og der blev udvalgt i alt 33 projekter i marts 2011, som skulle fremme netværkssamarbejde og innovation inden for frivilligt arbejde. Dette svarer til et projekt pr. land i fjorten medlemsstater, men der blev ydet støtte til to projekter i Frankrig, Tyskland, Grækenland, Italien, Malta, Spanien, Polen og Det Forenede Kongerige, og tre i Portugal.

Budgettet til samfinansiering af flagskibsprojekterne var på 1,964 mio. EUR. Kommissionens samfinansiering var begrænset til højst 60 % af projektets samlede støtteberettigede omkostninger.

Der blev givet prioritet til projekter, der tester og udvikler nye innovative ordninger og bygger langvarige partnerskaber mellem civilsamfundets organisationer og organer i den offentlige sektor, som beskæftiger sig med frivilligt arbejde. Desuden blev visse emner prioriteret, nemlig arbejdsgiverstøttede volontøraktiviteter, mobilitetsordninger med henblik på frivilligt arbejde for folk i alle aldre med særlig fokus på unge, social udstødelse og frivilligt arbejde for seniorer (se bilag 2 for eksempler på vellykkede flagskibsprojekter).

Der blev indført en række innoverende tilgange til frivilligt arbejde ved hjælp af europæiske flagskibsprojekter, og de blev udbredt til de partnerskaber, der blev oprettet via indkaldelsen af forslag. Flagskibsprojekternes potentiale blev ikke altid udnyttet til fulde, hvad angår formidling af resultaterne.

3.3. Oplysningsaktiviteter på EU-niveau

Der blev gennemført en række oplysningsaktiviteter om det europæiske år blandt de relevante aktører og befolkningen generelt.

Disse aktiviteter bestod af fire grupper:

EYV 2011-Touren:

Der blev organiseret en etårig omrejsende karavane, kaldet EYV Tour, gennem samtlige hovedstæder i EU-landene. De nationale koordineringsorganer blev bedt om at være bindeled til de lokale frivillige organisationer og udvikle et program med aktiviteter til tourens stop i de pågældende lande. Idéen var at bringe det lokale og nationale frivillige arbejde i rampelyset for en stund og udarbejde en platform til netværkssamarbejde og udveksle bedste praksis mellem nationale organisationer.

EYV-Touren havde større succes i nogle lande end i andre. Succesfaktorerne var tilsyneladende et stort engagement fra både de nationale og lokale myndigheder, en følelse af indflydelse i den frivillige sektor, en central beliggenhed og udendørs aktiviteter til at tiltrække gæster. Samtidig oplysning om andre EU-programmer, f.eks. Aktive unge og Grundtvig, og samarbejde med Kommissionens repræsentationskontorer og Europa Direct-netværket fremhævede den europæiske dimension.

EYV 2011-konferencer:

Presselanceringen af EYV 2011 fandt sted i Bruxelles i december 2010, og der blev afholdt 4 tematiske EU-konferencer i løbet af 2011.

Det europæiske år blev officielt skudt ind den 8. januar 2011 i Budapest af Kommissionens næstformand, Viviane Reding, på en halvdagskonference. Konferencen var hovedsagelig rettet mod politikere og handlede om "anerkendelse af frivilligt arbejde". Staffan Nilsson, som er formand for Det Europæiske Økonomiske og Sociale Udvalg, deltog i konferencen.

Den 23. og 24. maj 2011 blev der i Bruxelles afholdt en todageskonference, som blev organiseret i samarbejde med Det Europæiske Økonomiske og Sociale Udvalg, om, hvordan man kan tackle forskellige spørgsmål i forbindelse med frivilligt arbejde set ud fra den enkelte frivilliges synspunkt. Konferencen blev overværet af Europa-Parlamentets formand, Jerzy Buzek, Europa-Kommissionens næstformand, Viviane Reding, og Det Europæiske Økonomiske og Sociale Udvalgs formand, Staffan Nilsson.

Den 3. og 4. november 2011 blev der afholdt en konference på halvanden dag om "Styrkelse af frivillige organisationer" i Athen med deltagelse af næstformand Viviane Reding og kommissær Maria Damanaka, som fokuserede på "frivilligt arbejde af høj kvalitet".

Afslutningskonferencen for EYV 2011 blev afholdt den 2. og 3. december 2011 i Warszawa. Denne politikorienterede konference, som havde deltagelse af kommissær Kristalina Georgieva, var rammen om politikudformning og fortsatte tiltag på EU-niveau, i medlemsstaterne og på regionalt niveau med henblik på at forbedre forholdene for frivilligt arbejde i de kommende år.

Deltagerne tog vældig godt imod disse tematiske konferencer. Ifølge rundspørger, der blev gennemført efter de fire konferencer, følte hovedparten af deltagerne, at de europæiske konferencer havde været udbytterige eller meget udbytterige, og deres netværksudbytte blev opfattet som stort.

EYV 2011-websted:

Det officielle websted for kommunikationsaktiviteterne under EYV 2011 (www.europa.eu/volunteering) blev opbygget som en interaktiv platform, hvor alle kunne deltage, og med henblik på at opbygge en fællesskabsfølelse. Indholdet blev leveret – og oploadet – af stafetdeltagere (se nedenfor), af frivillige, som fortalte deres personlige historier, og af de nationale koordineringsorganer. Webstedet indeholdt også mere overordnet information om frivilligt arbejde, presseklip, rapporter og billeder fra EYV 2011-Touren.

Webstedet tiltrak mange besøgende, men det fremgik af evalueringen, at webstedets design kunne have været anderledes og dermed have gjort webstedet mere brugervenligt.

EYV 2011-stafet:

En ung frivillig journalist fra hver medlemsstat blev udvalgt til at producere videomateriale og tekster om gennemførelsen af EYV 2011 i en anden medlemsstat. Videoerne blev uploadet til EYV 2011-webstedet, og der blev lavet en kortfilm med uddrag fra de forskellige videoer.

EYV 2011-stafetrapporterne blev set af mange brugere på webstedet, men kunne, iflg. evalueringen, have været bedre integreret med de øvrige aktiviteter i det europæiske år.

3.4. EYV 2011 Alliance

I 2010 blev der ydet et tilskud på 400 000 EUR til EYV 2011 Alliance, som er en koordinerende struktur, der samlede vigtige europæiske netværk og organisationer, der er aktive inden for frivilligt arbejde. Websted: www.EYV 2011.eu.

I tråd med en arbejdsplan, som blev godkendt af Kommissionen, stod EYV 2011 Alliance for supplerende aktioner til Kommissionens oplysnings- og kommunikationsaktiviteter, idet den gennemførte aktiviteter, der specifikt har til formål at inddrage frivillige og civilsamfundets organisationer, og ved at koordinere seks arbejdsgrupper, hvis arbejde kulminerede med udformningen af en "politisk dagsorden for frivilligt arbejde i Europa" (P.A.V.E), som var et af civilsamfundets vigtigste bidrag til det europæiske år.

4. Konklusioner

Det europæiske år for frivilligt arbejde har haft en positiv indvirkning på den frivillige sektor både på europæisk niveau og i medlemsstaterne. Det europæiske års målsætninger og aktiviteter var vedkommende, og det lykkedes med den målrettede og resultatorienterede tilgang at nå medlemsstaternes mål, selv om indvirkningen varierede afhængigt af de nationale forhold.

Det europæiske år var startskuddet til ændringer i den frivillige sektor på europæisk og nationalt niveau og førte til vedtagelse eller ændring af strategier og lovgivning for den frivillige sektor i visse medlemsstater. Organisatorerne fik med det europæiske år mulighed for at forbedre kvaliteten og fokusere på områder som frivilligt arbejde i arbejdstiden som en ikke-formel læringserfaring. Med det europæiske år blev frivilligt arbejde mere anerkendt gennem en lang række tiltag, og der blev skabt større opmærksomhed om frivilligt arbejde og dets værdi for samfundet gennem medierne og den europæiske oplysningskampagne. De nationale tiltag havde en værdifuld multiplikatorvirkning for disse EU-baserede aktiviteter.

Det europæiske år bidrog frem for alt til at udvikle netværk og nye initiativer. Det supplerede eksisterende aktiviteter og fremhævede den europæiske dimension af frivilligt arbejde.

EYV 2011 efterlod sig en række resultater i videreførelsen af aktiviteter og strukturer, som blev skabt i løbet af 2011, og i vedtagelsen af god praksis, der vil kaste ændringer af sig i de kommende år.

EYV 2011 var startskuddet til vedtagelsen af fem politiske EU-dokumenter i forbindelse med frivilligt arbejde i EU, nemlig en meddelelse fra Kommissionen, to sæt rådskonklusioner, en udtalelse fra Det Europæiske Økonomiske og Sociale Udvalg og en betænkning fra Europa-Parlamentet[20].

Der er med det europæiske år for aktiv aldring 2012 sørget for en vis kontinuitet med EYV 2011 gennem visse specifikke aktioner. Bæredygtigheden vil blive sikret gennem synergier med borgernes Europaår 2013. Ved at afholde en række europæiske år om temaer knyttet til medborgerskab og med fokus på forskellige aspekter (det europæiske år for bekæmpelse af fattigdom og social udstødelse 2010, det europæiske år for aktiv aldring og solidaritet mellem generationerne i 2012 og borgernes Europaår 2013) bidrager Kommissionen til at undersøge begrebet medborgerskab i de forskellige dimensioner.

BILAG

BILAG 1: EYV 2011 i tal

· 27 medlemsstater deltog.

· 4 højtprofilerede EU-arrangementer (Budapest, Bruxelles, Athen og Warszawa).

· En række profilerede arrangementer afholdtes af EU-institutionerne f.eks. den 2. kongres for frivilligt arbejde og interessegruppekonference arrangeret af Det Europæiske Ungdomsforum med Det Europæiske Økonomiske og Sociale Udvalg og Europa-Parlamentet som værter, og forummet "Regionale og lokale myndigheders aktiviteter i forbindelse med det europæiske år for frivilligt arbejde 2011", som blev organiseret af Regionsudvalget.

· 4 offentlige høringer om frivilligt arbejde arrangeret af Det Europæiske Økonomiske og Sociale Udvalg.

· Mange nationale, regionale og lokale aktiviteter blev støttet af de nationale koordineringsorganer eller civilsamfundet i alle 27 medlemsstater.

· Der var et samlet budget på 6,021 mio. EUR til de aktiviteter, der blev gennemført i medlemsstaterne.

· Den nationale samfinansiering over de nationale budgetter tegnede sig for gennemsnitlig 41,04 % af de nationale aktiviteter som led i det europæiske år.

· Der var et samlet budget på 3,274 mio. EUR til europæiske flagskibsprojekter.

· Der var en gennemsnitlig samfinansiering på 40,99 % til de europæiske flagskibsprojekter.

· Et samlet budget på 10,694 mio. EUR (EU-budget) + 2,471 mio. EUR (nationalt budget) + 1,342 mio. EUR (samfinansiering af flagskibsprojekter), dvs. et samlet budget på 14,507 mio. EUR.

· Over 56 000 besøgende til EYV 2011-Touren.

· 950 workshopper og debatter om aspekter af frivilligt arbejde og 261 kulturelle tilbud blev organiseret som led i EYV 2011-Touren.

· 1 660 organisationer deltog i EYV 2011-Touren.

· Tusindvis af trykte eller onlineartikler om det europæiske år og EYV 2011 Tour.

· 366 172 enkeltstående besøg på EYV 2011-webstedet og 1,556 mio. sider blev set.

· Over 3 880 billeder blev uploadet til EYV 2011-webstedet.

· Over 420 videoer blev uploadet til EYV 2011-webstedet.

· EYV 2011-videoklippene blev set over 26 000 gange.

· 27 skriftlige rapporter og daglige kronikker, billeder og videoer fra EYV 2011 relay-journalister i samtlige medlemsstater.

· Over 1,2 mio. besøgte stafet-rapporterne på webstedet.

· 2 175 527 frivillige timer er registreret på webstedet for EYV 2011 Alliance www.EYV 2011.eu.

BILAG 2: Aktiviteter i medlemsstaterne: eksempler på god praksis

Østrig

Den 17. og 18. juni arrangerede frivillige organisationer i Østrig for første gang en national dag for frivilligt arbejde under titlen "Tag der freiwilligen Überraschungen" (de frivillige overraskelsers dag). Idéen var at have en åbenthusdag, hvor man viste de frivillige aktiviteter, der finder sted i Østrig, og inviterede interesserede borgere til at være med og deltage i aktiviteterne. Der blev oprettet en database, som gav interesserede borgere mulighed for at finde en frivillig organisation, der svarer til deres specifikke interesser eller i deres lokalområde. Der blev gennemført over 600 arrangementer i hele Østrig, og mere end 10 000 borgere deltog i aktiviteterne.

Belgien

Den 15. november 2011 mødtes frivillige fra de tre belgiske sprogsamfund med repræsentanter for den belgiske kongefamilie. I sin juletale 2011 takkede kongen de frivillige for deres indsats. En udstilling viste portrætter af 52 frivillige, der rejste gennem den fransktalende del af Belgien, og de frivillige plantede 76 000 træer (et for hver indbygger) i den tysktalende del.

Bulgarien

Ministeriet for idræt og sport og det statslige agentur for bulgarer i udlandet organiserede en konference i Bansko med deltagelse af 250 børn fra de bulgarske samfund i Makedonien, Serbien, Albanien, Rumænien, Moldova og Ukraine. Ved samme lejlighed blev der plantet en skov for frivillige i Bansko.

Cypern

EYV-Tourens stop i Nicosia mellem den 4. og 6. april 2011 blev åbnet af Elsie Christofia, som er Cyperns førstedame. De frivillige organisationer præsenterede deres erfaringer og aktiviteter inden for områder som sport, ungdom, narkotikabekæmpelse, trafiksikkerhed og hjælp til ældre borgere. De lokale myndigheder viste eksempler på, hvordan man kan hjælpe andre og hvor berigende det er at være frivillig. De besøgende fik mulighed for at tage et førstehjælpskursus på stedet eller lære grundlæggende tegnsprog.

Tjekkiet

I Tjekkiet blev der i januar 2011 lavet et nyt websted om frivilligt arbejde, som blev det nationale websted for frivillige organisationer. I november 2011 blev der tilføjet en database over frivillige tilbud til webstedet, hvor organisationerne kan offentliggøre annoncer og de frivillige kan søge efter frivillige organisationer. I forbindelse med EYV 2011 blev der også offentliggjort en brochure med 22 protrætter af frivillige: unge, ældre, mænd, kvinder, skole- og gymnasieelever, storbyboere eller landboere. Brochuren blev offentliggjort på tjekkisk og engelsk.

Danmark

Den danske EYV-Tour fandt sted fra 1.-3. august i et telt på Axeltorv i København under mottoet "Frivillighedens mange ansigter". Arrangementet var et udstillingsvindue for de mange forskellige frivillige organisationer i Danmark. De frivillige organisationer fik mulighed for at præsentere deres projekter og aktiviteter. Over 28 organisationer deltog. Der blev arrangeret en fotoudstilling, musik, en fodboldturnering, et modeshow og demonstrationer af førstehjælp for at tiltrække de besøgende, og der blev opbygget en markedsplads for organisationerne inde i teltet.

Estland

I Estland blev der udviklet et tomåneders pilotprogram for frivilligt arbejde for arbejdstagere i den private og offentlige sektor. Målet var at sende frivillige fra fem virksomheder og fem ministerier til 20 ngo'er. Målet med programmet var at fremme samarbejdet mellem tre sektorer, nemlig den frivillige sektor, ngo'er og den offentlige sektor. Resultatet blev at 28 frivillige arbejdede frivilligt i ca. 160-226 timer. Ngo'erne lærte desuden, hvordan man kan inddrage fagfolk, og arbejdstagerne blev mere opmærksomme på frivilligt arbejde og fordelene herved. Et opfølgningsprogram vil blive koordineret af NENO (Network of Estonian Non-profit Organisations – netværket af estiske nonprofitorganisationer) i en lidt anderledes form og vil blive støttet af det estiske indenrigsministerium.

Finland

EYV 2011-webstedet www.tuntitili.fi indeholder en søgemaskine, hvor man kan finde tilbud om frivilligt arbejde. Over 120 forskellige organisationer fra forskellige sektorer bidrog til at oprette søgemaskinens database, så de besøgende kan efterlade deres personlige kontaktoplysninger og fortælle, hvor mange timer de er villige til at bidrage med i et projekt. I december 2011 talte man over 99 000 frivillige timer. Der blev averteret om søgemaskinen i ugeblade, boghandlere og de sociale medier.

Frankrig

I Frankrig blev projektet "Action de sensibilisation des jeunes" (et projekt til oplysning blandt de unge) udviklet for at skabe større opmærksomhed blandt unge om frivilligt arbejde og for at inddrage dem i projekter. Projektet blev koordineret af en gruppe foreninger og repræsentanter for en række ministerier. En gruppe af unge ambassadører, som selv er frivillige, blev uddannet i at fortælle elever og studerende om frivilligt arbejde. Ministerierne sendte et brev til skolelederne og opfordrede dem til at invitere ambassadørerne til deres skoler. Der blev også uddelt en vejledning til lærere og skoleledere samt en brochure til forskellige aldersgrupper på skolerne. Ca. 10 000 unge deltog i projektet.

Tyskland

Det internationale projekt "Sieben brücken, die verbinden" blev gennemført i fem europæiske lande (Danmark, Polen, Tjekkiet, Østrig og Tyskland), som har meget forskellige opfattelser af og traditioner for frivilligt arbejde. Projektet blev udviklet af Social Academy i Potsdam AWO SANO i samarbejde med forbundsministeriet for familie-, ældre-, kvinde- og ungdomsspørgsmål. I Tyskland involverede projektet frivillige fra Mecklenburg-Vorpommern, Brandenburg, Sachsen og Bayern. Målet med projektet var at give deltagerne mulighed for at mødes i en europæisk sammenhæng og lære af hinandens erfaringer og drøfte den rolle, som aktivt medborgerskab spiller i de deltagende lande.

Grækenland

I Grækenland blev det besluttet at kombinere ikke-formel uddannelse med det formelle uddannelsessystem ved at udarbejde en uddannelsesmanual om frivilligt arbejde for studerende fra 7. klasse til og med gymnasialt niveau. Idéen var at skabe en ny kultur for frivilligt arbejde blandt unge. Manualen bliver lagt på internettet og uddeles på skoler. Manualen skal indeholde generelle oplysninger om frivilligt arbejde, dets form, og om, hvad frivilligt arbejde er og ikke er, fordele og ulemper, motiver til frivilligt arbejde, historien bag, erfaringer med frivilligt arbejde, eksisterende programmer og konkrete forklaringer på, hvordan man kan planlægge og organisere frivillige aktiviteter i undervisningen. Manualen vil indeholde billeder og en tegneserie.

Ungarn

Det store affaldsindsamlingsprojet " TeSzedd! Volunteer for a clean Hungary", som var et af de mest synlige projekter i EYV 2011 i Ungarn, blev organiseret af ministeriet for offentlig administration og retlige anliggender og ministeriet for udvikling af landdistrikter. Over 160 000 deltagere blev registreret på webstedet. Den 21. maj 2011 gjorde en række grupper af lokale frivillige rent i deres lokalområde med hjælp fra et netværk af regionale koordinatorer. Enkeltpersoner, organisationer, virksomheder, ministerier, lokale myndigheder og institutioner deltog i kampagnen 1 500 forskellige steder i Ungarn. Der blev indsamlet i tusindvis af tons affald som led i projektet. Der blev organiseret en landsdækkende kampagne på tv, radio, aviser og de sociale medier for at gøre opmærksom på affaldsindsamlingen "TeSzedd".

Irland

Det irske koordineringsorgan organiserede sammen med over 20 frivillige centre den nationale dag for frivilligt arbejde den 30. september 2011. Flagskibsarrangementet på denne dag var en national "strik-løs"-event, hvor tusinder af frivillige i hele landet strikkede halstørklæder, huer og handsker til velgørenhedsorganisationer. Skoler i hele landet deltog i pengeindsamlinger og praktiske frivillige projekter. Over 10 000 frivillige deltog i projekter i hele landet. Medarbejdere fra virksomheder i hele landet lagde tid og energi i frivillige projekter i hele Irland. Fem præsidentkandidater deltog i et arrangement i Dublin. Den nationale dag for frivilligt arbejde blev omtalt i den trykte presse, radio og tv og onlinemedierne.

Italien

Som led i EYV 2011 og fejringen af 150-året for Italiens forening tog projektet CSVnet sigte på den nationale koordinering af centrene for frivilligt arbejde ved at udvikle en deltagerbaseret proces, der førte til udformningen af et manifest til fremme af frivilligt arbejde blandt unge og tilrettelæggelsen af et profileret arrangement for unge. Projektet og undersøgelsen "Når unge deltager", som blev støttet af CSVnet og det nationale ungdomsforum, viste, at de unges holdning til skole, arbejde og frivilligt arbejde har ændret sig med tiden, og at det derfor er vigtigt at inddrage unge i udformningen og gennemførelsen af frivillige aktioner for unge.

Letland

Et af de vellykkede lettiske EYV 2011-initiativer var oprettelsen af virtuelle "mødesteder" til fremme af frivilligt arbejde, som skulle skabe samarbejde mellem frivillige og "leverandører af frivilligt arbejde". Efter en indkaldelse af projektforslag modtog fire ngo-projekter støtte med henblik på udvikling og fremme af kommunikationsplatforme, der skal fremme frivilligt arbejde og motivere forskellige samfundsgrupper, især unge, til at deltage i frivillige aktiviteter. Projektet gav de nationale og lokale institutioner mulighed for at vælge frivillige, og de frivillige fik mulighed for at finde en frivillig organisation at arbejde for. Den virtuelle database over frivilligt arbejde vil fortsætte efter 2011.

Litauen

Konkurrencen "Capital for voluntary activities" (hovedstad for frivillige aktiviteter) var et prestigeprojekt i Litauen til fremme af frivillige aktiviteter på regionalt niveau. Fem byer (Birzai, Alytus, Kedainiai, Siauliai og Palanga) blev udvalgt til at være hovedstad for frivillige aktiviteter i en måned. Som led i projektet blev der afholdt hundredvis af arrangementer med deltagelse af tusindvis af mennesker. Aktiviteterne varierede fra by til by og spændte fra velgørenhedsaktioner og koncerter til sportsevents, miljøbeskyttelsesaktioner, kunstkonkurrencer, beskyttelse af dyrs rettigheder til oplæsning af eventyr for børn i offentlige parker og oprettelse af lokale centre for frivilligt arbejde. Aktiviteterne førte repræsentanter for de lokale myndigheder, virksomheder og lokale borgere sammen om et fælles tema.

Luxembourg

I Luxembourg var "Fête du Bénévolat" (de frivilliges festival) i Schengen en meget vellykket grænseoverskridende begivenhed. Med deltagelse af partnere fra Frankrig og Tyskland afspejlede arrangementet den europæiske dimension af det europæiske år. Målet var at takke de frivillige for deres bidrag til samfundet. Dagens højdepunkt var optrædener af brandfolk og redningsarbejdere, musikalske optrin og konkurrencer for børn.

Malta

Den europæiske EYV 2011-tours sidste stop var i Malta fra den 28. november til den 5. december. Der var i den forbindelse slået et telt op i den gamle busterminal i Valletta. Det maltesiske råd for den frivillige sektor stillede 15 stande til rådighed for lokale frivillige organisationer, så de kunne fremvise deres aktiviteter. Hver dag havde et specielt tema som f.eks. miljø, dyrevelfærd, kunst og kultur, ungdom, sport, social og humanitær bistand og sundhed.

Nederlandene

De nederlandske byråd blev opfordret til at yde støtte til særlige frivillige aktiviteter i fire kategorier, nemlig "Passion Award" til den person eller organisation, der havde lagt mest sjæl og energi i deres frivillige arbejde, "Innovation Award" til den mest innovative person eller organisation, "Engagement Award" til den person eller organisation, der opnåede de bedste resultater med at inddrage folk, og "Competence Award" til den person eller organisation, der gjorde mest for at udvikle talenter. Efter en udvælgelse på lokalt og regionalt niveau blev der afholdt en national prisuddeling i forbindelse med afslutningsarrangementet for EYV 2011 den 7. december i Amsterdam i tilstedeværelse af Prinsesse Margriet af Nederlandene.

Polen

Den Internationale Arbejdsorganisation (ILO), det europæiske projekt til måling af frivilligt arbejde og det polske ministerium for arbejdsmarkeds- og socialpolitik var værter for en workshop for ansatte inden for beskæftigelsesstatistisk og repræsentanter fra civilsamfundet den 28. og 29. september i Warszawa. Målet med workshoppen var at slå bro mellem statistikkontorer og grupper i civilsamfundet, give dem indføring i metoden i den nye ILO-håndbog om måling af frivilligt arbejde, drøfte muligheden for at gennemføre ILO-håndbogen i EU's medlemsstater og udveksle praktiske erfaringer med andre lande, der er ved at gennemføre håndbogen eller overvejer at gøre det. Polens centrale statistiske kontor har allerede indført ILO-håndbogen.

Portugal

Den 23. og 24. maj afholdt det portugisiske nationale koordineringsorgan for EYV 2011 et seminar med temaet "Frivilligt arbejde i middelhavsområdet - en kulturel identitet", hvor der deltog eksperter fra Frankrig, Grækenland, Italien, Malta, Portugal og Spanien, som repræsenterede forskellige universiteter og havde ansvar for frivillige infrastrukturer og frivillige organisationer. Målet med seminaret var at sætte fokus på de frivilliges kulturelle identitet (værdier og begreber) og tilrettelæggelsen af frivilligt arbejde i de enkelte lande samt at udveksle god praksis. Som afslutning ledede professor Rogério Roque Amaro en debat om "frivilligt arbejde i krisetider: virkning og udfordringer".

Slovakiet

Det omrejsende show i Slovakiet "Caravana" udvidede idéen med EYV 2011-Touren til fem byer i forskellige regioner af Slovakiet, nemlig Košice, Prešov, Žilina, Nitra og Komárno, så indbyggerne i byer uden for Bratislabe fik mulighed for at høre om det europæiske år og dets målsætninger og om muligheder for frivilligt arbejde i deres lokalområde. Mange lokale og regionale ngo'er præsenterede deres aktiviteter på stande, billeder og videoer og fortalte de besøgende om mulighederne for at engagere sig i frivilligt arbejde. Der blev arrangeret danse- og musikoptrin af lokale grupper inden for kunst og kultur, der blev uddelt spil og gaver til børn, afholdt konkurrencer om EU og EYV, og der blev formidlet oplysninger om EU-institutionerne, programmer, initiativer og kontaktsteder. Caravana bidrog til netværkssamarbejde mellem ngo'er, politikere, lokale myndigheder og befolkningen og til at slå bro mellem hovedstaden og de områder i provinsen.

Slovenien

I Slovenien besluttede man også, at EYV Tour ikke skulle begrænses til hovedstaden, og der blev organiseret en karavane for frivilligt arbejde i 20 forskellige byer for at reklamere for frivilligt arbejde og opfordre borgerne til at engagere sig i frivillige aktiviteter. Der blev afholdt messer for frivilligt arbejde, hvor de frivillige organisationer kunne præsentere deres arbejde. Der blev holdt rundbords- og paneldiskussioner og debatter om forskellige emner især frivilligt arbejde blandt unge, frivilligt arbejde i arbejdstiden og idéer til, hvordan man kan gøre den offentlige administration mere opmærksom på betydningen af frivilligt arbejde. I alt ca. 400 frivillige organisationer deltog i de forskellige arrangementer. Den slovenske karavane blev omtalt i mange landsdækkende og regionale medier og fik positive tilbagemeldinger fra offentligheden.

Spanien

Som led i EYV 2011-Tourens stop i Madrid blev spillet "Dale color al mundo" et spil mellem generationer arrangeret mellem elever fra 7. klasse til gymnasialt niveau og personer fra ældrecentre i den selvstyrende region Madrid. Idéen var at udvikle en metode til at bringe unge og ældre sammen om at opleve de sociale værdier af frivilligt arbejde. I spillets første fase blev spillet organiseret i parallelle grupper af unge og grupper af ældre. I anden fase blev de unges og de ældres konklusioner ført sammen til fælles konklusioner. Projektet blev udviklet i samarbejde med Europa-Parlamentets informationskontor i Spanien. Det blev omtalt i mange spanske medier, herunder landsdækkende tv.

Rumænien

I Rumænien blev der afholdt en national gallafest for anerkendelse af frivillige og frivillige projekter den 12. december 2011 på Howard Johnson Grand Plaza Hotel i Bukarest. Arrangementet blev organiseret af det nationale koordineringsorgan og det nationale agentur for EU's programmer for almen og faglig uddannelse. Prisceremonien var opdelt i 22 kategorier ud fra et åbent nomineringssystem af frivillige og frivillige projekter for aktiviteter, der blev gennemført i 2011. Organisatorerne modtog over 200 forslag, og halvdelen blev forhåndsudtaget og inviteret til ceremonien. Der blev nedsat en uafhængig jury, som skulle vælge vinderen. Der blev offentliggjort en brochure med titlen "Portræt af en frivillig". Den beskrev finalisterne og de aktiviteter, der blev belønnet. Arrangementet blev vidt omtalt i medierne.

Sverige

Omkring 100 000 mennesker besøgte den årlige bogmesse i Göteborg (22.-25. september), hvor det svenske koordineringsorgan delte en stand med Europa-Kommissionen og Europa-Parlamentet. Omkring 250 personer hørte interviews med syv berømte svenske forfattere, som delte ud af deres erfaringer med, hvad der motiverede dem til at deltage i frivilligt arbejde. Bogmessen gav forfatterne en god mulighed for at vise andre sider af sig selv. Ungdomsstyrelsen fik mulighed for at gå sammen med Europa-Kommissionen og Europa-Parlamentet om at skabe opmærksomhed i befolkningen om det europæiske år for frivilligt arbejde.

Det Forenede Kongerige

Som led i Det Forenede Kongeriges nationale arbejdsprogram for EYV 2011 fik Volunteering England (VE) til opgave at kortlægge, udvikle og formidle god praksis inden for arbejdsgiverstøttet frivilligt arbejde (ESV). Derfor oprettede VE et websted med information om ESV f.eks. casestudier, nyere forskning og en omfattende liste over både veletablerede og mindre kendte ESV-konsulenter og formidlere. VE bad tre centre for frivillige (lokale organisationer, der formidler støtte til infrastrukturer til frivilligt arbejde) om at afprøve seks nye metoder til at øge antallet af projekter for frivilligt arbejde, der støttes af arbejdsgiverne. VE nåede ud til over 500 000 personer i forskellige sektorer gennem individuelle Volunteer Centres, som afprøvede de nye ordninger og idéer. Der blev organiseret 23 arrangementer med i alt 1 700 deltagere.

BILAG 3: Europæiske flagskibsprojekter: Eksempler på god praksis

Der blev tildelt 1,964 mio. EUR til de 33 flagskibsprojekter til dækning af op til 60 % af de samlede støtteberettigede omkostninger i 23 medlemsstater, som blev brugt inden for en række områder af den frivillige sektor. Aktiviteterne vedrørte seks forskellige områder efter følgende opdelt:

· Elleve projekter, som udviklede oplysninger og forskning om og fremme af frivilligt arbejde (undersøgelse, udformning af standarder, kreative konkurrencer om produktion af av-materialer) med henblik på at udveksle bedste praksis, skabe større opmærksomhed i offentligheden og udvide kendskabet til frivilligt arbejde.

· Seks projekter for unge (målet var at sende dem til udlandet for at arbejde frivilligt, styrke deres kendskab og motivation til at engagere sig socialt og deltage i frivillige aktiviteter) eller projekter, som skulle overbevise ældre om at bruge mere tid sammen med de yngre generationer.

· Fem projekter om fremme af "dynamiske samfund med engagerede borgere", som støttede integration af indvandrere og handicappede i de lokale samfund og oplyste om den sociale rolle af frivilligt arbejde både for samfundet og miljøet.

· Fire projekter om sociale tjenesteydelser (forebyggelse af "farlig adfærd" og støtte til frivilligt arbejde i socialt øjemed) og frivilligt arbejde inden for sundhedspleje.

· Fire projekter, der fokuserede på forskning, udveksling og formidling af teknologi med fokus på at formidle det blandt frivillige.

· Tre projekter om arbejdsgiverstøttet frivilligt arbejde.

EKSEMPLER PÅ INITIATIVER FRA FLAGSKIBSPROJEKTER

"Kom godt hjem"-projektet – 15. oktober 2011 De frivillige er dybt involveret i sociale aktiviteter, der skal forebygge farlig adfærd: "Kom godt hjem"-projektet var et flagskibsprojekt, som blev koordineret af Responsible Young Drivers Foundation (ansvarlige unge bilister) i Belgien og gennemført i de 27 medlemsstater natten mellem den 15. og 16. oktober 2011. 1 000 frivillige mellem 18 og 29 år bidrog til at skabe større opmærksomhed blandt andre unge bilister om at køre sikkert og holde sig fra narkotika og alkohol. Med en afslappet, uformel kontakt til andre unge var tusinder af frivillige til sted på 200 natklubber i hele EU. De installerede såkaldte "informationsbåse" ved indgangen til klubben og opfordrede "de vilde" unge til at tage udfordringen op, nemlig at puste i en spiritusballon, før de tog af sted og forpligte sig til at være ædru hele aftenen som tegn på deres engagement. De udvalgte bilister blev, lige inden de forlod natklubben, opfordret til at tage en ny alkoholtest og/eller narkotikatest, for at være sikker på, om de kunne køre sikkert hjem. Derved var de et godt eksempel for deres venner og andre unge.

"Digital teknologi til hjælp for frivilligt arbejde og social integration" Dette flagskibsprojekt blev koordineret af "Banco Informatico, Tecnologico e Biomedico" og gennemført i partnerskab med fire foreninger og en provinsinstitution i Italien. Det bidrog til at give en lang række sociale projekter bedre digital adgang. Partnerne samarbejdede om at indsamle "forældet" teknologisk udstyr især forældede computer og medicinsk udstyr, som kunne være blevet smidt ud, og derefter bruge det til at opgrade it-kendskabet i de frivillige organisationer og blandt udsatte. Med initiativet fik en lang række foreninger bedre digitale instrumenter og bedre "digitale færdigheder" efter en række kurser for folk, der ikke stolede på eller sjældent anvendte computere, og desuden sikre projektet en bedre formidling af digital teknologi i "nonprofitsektoren".

Den frivillige bevægelse for grønne områder Dette projekt blev koordineret af Cell of Alternative Youth Activities og med deltagelse af fire partnerorganisationer fra Grækenland og Cypern, herunder et ministerium, og motiverede folk i alle aldre, der var interesserede, til at engagere sig socialt og støtte frivillige aktiviteter for grønnere områder. Initiativerne, bl.a. konferencer, workshopper og forskning, skulle skabe øget opmærksomhed om fordelene ved frivillige aktiver i parker i storbyer og om miljøets kvalitet. Projektet gav anledning til ny videnskabelig dokumentation vedrørende frivilligt arbejde for grønne områder og parker i byer og forstæder og levede dermed op til hensigten om at bidrage til at bekæmpe klimaændringer, særlig hvad angår kommunikation og oplysning.

"I byens tjeneste" "I byens tjeneste" er et portugisisk projekt for hjemløse og socialt udsatte grupper. Fem foreninger arbejde i hele 2011 med at "støtte" dårligt stillede grupper ved at arbejde frivilligt. De frivillige organiserede flere fællesspisninger, hvorved de i uformelle, nyskabende og imødekommende rammer gav disse mennesker en enestående mulighed for at knytte langvarige venskaber, herunder følelsesmæssig, psykologisk, åndelig og praktisk støtte. Til forskel fra regelmæssig måltider, der serveres af kirker og andre foreninger, hvor folk måske skammer sig eller ikke involverer sig på det menneskelige plan, bragte "I byens tjeneste" maden ud til udsatte og hjemløse, der samles hver aften på offentlige steder og venter på, at forskellige organisationer bringer mad ud. De potentielle forbedringer for de frivillige organisationer, hvad angår kommunikation og logistik, blev således kombineret med en merværdi for målgruppernes hverdag.

Tv og dets betydning for at fremme frivilligt arbejde Tre foreninger (fra Det Forenede Kongerige og Nederlandene) med britiske CSV (Community Service Volunteers) i spidsen samarbejdede med BBC, det internationalt berømte tv-selskab, om at tiltrække nye partnere og skabe stærke frivillige netværk, hvor man kan dele ideer og erfaringer, om hvordan man kan nå ud til offentligheden gennem radio og tv. Projektets mest originale bidrag var et forsøg på at fremme frivilligt arbejde gennem tv på europæisk plan. På en todageskonference i september 2011 drøftede deltagere fra mange EU-lande, hvordan man kan iværksætte de bedste strategier til at optrappe bestræbelserne på at gøre potentielle frivillige mere synlige og inddrage dem aktivt. Det centrale punkt i drøftelserne var strategier for at lande med ringe eller ingen tradition for velgørenhedstv og/eller frivilligt arbejde kan fjerne de største hindringer for at oplyse folk om frivilligt arbejde og i sidste ende motivere dem til at engagere sig socialt. For at fremme denne proces blev resultaterne af konference vist på den 20. årlige Volonteurope Conference, som fandt sted i Edinburgh den 20.-23. oktober 2011.

Volunteer! …through road safety Projektet "Volunteer! ….through road safety" (bliv frivillig…med trafiksikkerhed) blev iværksat af "Open Youth" og to bulgarske foreninger, et bulgarsk byråd og det bulgarske sundhedsministerium. Målet var at afprøve en tilgang til at udvikle en europæisk model for, hvornår man skal organisere en engangsaktion for frivilligt arbejde eller en storstilet kampagne for frivilligt arbejde afhængigt af de forskellige forhold og den ønskede effekt, på grundlag af kommunikation med ligesindede og fremme af aktivt medborgerskab. Resultatet af projektet blev en unik metode baseret på reelle konklusioner, der nemt kan overføres til europæisk niveau. Projektet stillede ikke bare spørgsmålet "Hvad vil det sige at være frivillig?", men gav også en række konkret svar på vigtige spørgsmål som: "Hvorfor vil jeg være frivillig?" og "Hvordan bliver jeg frivillig?". Projektet producerede bl.a. tre korte tegnefilm (hhv. 29, 51 og 50 sekunders varighed med temaet: Hvad? Hvorfor? Hvordan?) som formidler budskabet om frivillighed på en sjov og usædvanlig måde. De kan ses på projektets websted: http://roadsafetyvolunteers.open-youth.org/index.php?lang=en

Frivilligt arbejde og elektronisk frivilligt arbejde – værdier og aktiviteter Projektet blev ledet af den polske "Good Network Foundation" sammen med tre polske organisationer og en kommunal institution og består af to aktiviteter: a) kampagnen "nøgleværdierne ved frivilligt arbejde", som fremmer forskellige former for frivilligt arbejde og oplyser om værdien af frivilligt arbejde for at komme det negative og indskrænkede image, som frivilligt arbejde har i Polen, til livs b) en europæisk konkurrence "Hvad er elektronisk frivilligt arbejde?", som blev organiseret på europæisk plan og fokuserede på at fremme en særlig form for frivilligt arbejde, nemlig elektronisk frivilligt arbejde (frivilligt arbejde via internet). Målet med projektet er at oplyse og skabe øget opmærksomhed om værdien af frivilligt arbejde, fremme forskellige former for frivillige aktiviteter og opfordre civilsamfundet til at udnytte nye former for frivilligt arbejde (særligt elektronisk) og dermed give dem flere kompetencer, bekæmpe social udstødelse og forbedre kvaliteten af de frivillige aktiviteter. Projektet omfatter også forskning i forskellige former for og værdier af frivilligt arbejde og indsamling af de frivilliges egne historier som en interaktiv og innovativ måde at filme og fremme deres historier på: Brugerne af projektets websted (www.tojestwolontariat.pl) kan uploade deres egne kortfilm.

[1] Rådets beslutning nr. 2010/37/EF om det europæiske år for frivilligt arbejde til fremme af aktivt medborgerskab (2011) af 27. november 2009, EUT L 17 af 22.1.2010, s. 43-49.

[2] Evaluation of the European Year of Volunteering 2011, Deloitte, juni 2012.

[3] Det Europæiske Økonomiske og Sociale Udvalgs udtalelse om "De frivillige aktiviteters rolle i det europæiske samfund og deres virkninger" (SOC/243-EESC 1575/2006).

[4] Skriftlig erklæring af 9.4.2008 om udpegelse af 2011 til europæisk år for frivilligt arbejde.

[5] Meddelelse om EU-politikker og frivilligt arbejde: Anerkendelse og fremme af frivillige aktiviteter på tværs af grænserne i EU, KOM(2011) 568 endelig af 20.9.2011.

[6] Rådets konklusioner om "Frivilligt arbejdes rolle i social- og arbejdsmarkedspolitikken" af 3. oktober 2011.

[7] Rådets konklusioner af 28. og 29.11.2011 om den rolle, som frivilligt arbejde inden for sport kan spille med hensyn til at fremme aktivt medborgerskab.

[8] Det Europæiske Økonomiske og Sociale Udvalgs udtalelse om Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – Meddelelse om EU-politikker og frivilligt arbejde: Anerkendelse og fremme af frivillige aktiviteter på tværs af grænserne i EU, af 28.3.2012, SOC 431- CESE 824/2012.

[9] Betænkning om anerkendelse og fremme af frivillige aktiviteter på tværs af grænserne i EU af 12. juni 2012, Europa-Parlamentet; A7-0166/2012/P7_TA(2°12)0236.

[10] COM(2012) 485 af 5.9.2012.

[11] Europa-Parlamentets og Rådets afgørelse nr. 1719/2006/EF af 15.11.2006 (EUT L 327 af 24.11.2006, s. 30-44).

[12] Europa-Parlamentets og Rådets afgørelse nr. 1904/2006/EF af 12.12.2006 (EUT L 378 af 27.12.2006, s. 32-40).

[13] Europa-Parlamentets og Rådets afgørelse nr. 1720/2006/EF af 15.11.2006 (EUT L 327 af 24.11.2006, s. 45 ff.).

[14] Erasmus for alle: EU-programmet for almen uddannelse, erhvervsuddannelse, ungdom og idræt, KOM(2011) 787 endelig af 23.11.2011.

[15] COM(2012) 514 af 19.9.2012.

[16] "En ny EU-strategi 2011-2014 for virksomhedernes sociale ansvar", (KOM(2011) 681 af 25.10.2011).

[17] Undersøgelse om frivilligt arbejde i EU "Volunteering in the European Union", Europa-Kommissionen – GD EAC, GHK, 2010.

[18] Rapport fra Kommissionen til Europa-Parlamentet og Rådet om anvendelsen af direktiv 2004/114/EF om betingelserne for tredjelandsstatsborgeres indrejse og ophold med henblik på studier, elevudveksling, ulønnet erhvervsuddannelse eller volontørtjeneste, (KOM(2011) 587 af 28.9.2011).

[19] AGE, AEVSO, AVSO, Caritas Europe, COFACE, CVA, CSR Europe, ENGAGE, Erasmus Student Network, Euclid Network, Eurodiaconia, EAPN, CEDAG, ENGSO, ENGSO Youth, ESAN, AEGEE, CEV, YFJ, ICYE, ISGF, Johanniter International, MHE, Røde Kors, Social Platform, SOLIDAR, ALDA, CESES, EUCIS-LLL, EFIL, FEBA, EURAG, EJJO, ENNA, IPPF EN, ISCA, WAGGS, WOSM, Volonteurope.

[20] Henvisninger findes i fodnote 5-9.